Vláda musí splniť svoje sľuby a presunúť kamióny na železnicu. Kľúčom je zníženie ceny za dopravnú cestu a notifikácie JVZ v EÚ. Spolok Na Železnicu zverejnil prvé povolebné hodnotenie vlády.

Spolok Na železnicu zverejnil na dnešnej tlačovej konferencii prvé povolebné hodnotenie vlády v oblasti dopravy. Vládne strany sa pred voľbami zaviazali k presunu kamiónovej dopravy na železnicu a teraz ho aj opísali v programovom vyhlásení. Momentálne je treba zaviesť trvalo nízku cenu za užívanie železničnej dopravnej cesty a zaviesť podporu pre jednotlivé vozové zásielky. Všetky kroky je tiež nutné zakomponovať do dlhodobej stratégie.

*„Sme radi, že vládne strany si dali do programového vyhlásenia body, ktoré sľúbili voličom pred voľbami. Systém musí byť tak nastavený****,*** *aby sa kamióny presunuli z ciest na železnicu. Prioritou musia byť investície do dopravnej infraštruktúry,“* povedala na dnešnej tlačovej konferencii tlačová hovorkyňa spolku Darina Željazkovová.

Všetky strany vládnej koalície sa zaviazali, že budú podporovať železničnú dopravu pomocou dvoch kľúčových nástrojov. Stabilizáciou nízkej ceny za železničnú dopravnú cestu a zavedením podpory jednotlivých vozňových zásielok. „*Vládne strany to sľúbili pred voľbami a opozícia by ich v tom mala podporiť. Všetci tak musia naplniť svoje predvolebné záväzky,“* povedala hovorkyňa spolku Željazkovová.

Jednotlivé vozňové zásielky (tzv. JVZ) tvoria systém prepravy železničných nákladov, keď si zákazníci kupujú prepravu tovaru v osobitých vagónoch. Každý z týchto vagónov je potom jednotlivo pripojený a následne odpojený od súpravy na rôznych železničných staniciach. Tento druh prepráv svojou povahou priamo konkuruje cestnej nákladnej doprave, predovšetkým v regionálnej doprave. Vďaka tomu je najlepším nástrojom, ako previesť kamiónovú dopravu na železnicu, a zabrániť preplnenosti slovenských ciest a diaľnic. Podľa prepočtov je možné presunúť až jeden milión jázd kamiónov ročne.

Slovenské ministerstvo dopravy musí teraz dokončiť notifikáciu tejto podpory v Európskej únii. Potom bude môcť byť táto podpora na Slovensku zavedená rovnako ako je tomu napríklad v Maďarsku, Poľsku alebo Nemecku. Zásadné je tiež schválenie dlhodobej stratégie podpory železničnej dopravy, ktorá zavedie trvalo nízku a predvídateľnú cenu za užívanie železničnej dopravnej cesty. *„ Nesmie sa opakovať situácia z minulého roka, kedy ministerstvo z ničoho nič navrhlo podstatné zvýšenie poplatkov. To by v podstate železničnú dopravu zlikvidovalo. Odborníci varujú, že už teraz začala železničná doprava Slovensko obchádzať. To sa musí s novou vládou zmeniť,“* dodala Željazkovová. Za negatívum považuje hneď prvý hmatateľný krok vlády. Manažér infraštruktúry ŽSR stanovilo od nového roku cenu za užívanie železnice iba na 3 mesiace dopredu. „*Železnice potrebujú stabilitu. Cena dopravy sa nemôže tak často meniť. Dúfame, že je to naposledy, čo sme v takomto provizóriu. Očakávame, že sa k tomu ministerstvo dopravy postaví čelom a cena bude oznámená minimálne do konca roka, ideálne aj na dlhšie,“* uzavrela tlačová hovorkyňa Željazkovová.

Spolok na Železnicu sa snaží predchádzať dopravným kolapsom na Slovensku. Preto dlhodobo navrhuje presúvať prepravu tovaru z kamiónovej dopravy na železničnú nákladnú dopravu. Spolok upozorňuje na to, že železničná doprava na Slovensku dlhodobo stagnuje a v súčasnej dobe sa po koľajniciach prepraví menej ako 19% z celkového objemu dopravy. Tým Slovensko výrazne zaostáva za okolitými krajinami aj za celou Európou.